**Osvrt na knjigu „Trči, ne čekaj me“**

Iz samog naslova i pojedinih citata iz knjige Bojane Meandžije „Trči, ne čekaj me“ mogli bismo pogrešno zaključiti da je riječ o tužnoj knjizi. No ona je puno više od toga – ona je životna. Knjigu bih najviše preporučila mladima od 13 do 16 godina, upravo onima koji su u razvoju, koji uče što je zrelost i koji počinju upoznavati život odraslij. Naime, čitajući ovu knjigu, shvatili bi vrlo brzo što znači biti zreo.

Autorica knjige „Trči, ne čekaj me“ s trinaest je godina, u početku rata u rodnom Karlovcu, počela pisati dnevnik, koji će za nekoliko godina prerasti u ovu knjigu. Bojana Meandžija u ranoj je dobi trebala shvatiti što se događa oko nje, odnosno postati zrelija.

Jedna od stvari koja me privukla da pročitam knjigu jest način pisanja. Primjerice, „31. prosinca 1991. Došao je zadnji dan ove grozne godine.“ Knjiga nije pisana kao običan roman, već ima točno određene nadnevke koji označuju kada se što dogodilo. Smatram da je to jako zanimljiv način oblikovanja knjige.

Zatim, zanimljiva su mi bila i stilska izražajna sredstva kojima se autorica obilato služi. Primjerice, „Ugledam ljuljačku ma ranjenom i izrešetanom orahu. Stoji i čeka.“ Pomoću epiteta kojima se spisateljica koristi puno je lakše tijekom čitanja zamišljati te događaje, osobito one tužne, ponekad i zastrašujuće. Čitavo njezino djetinjstvo, ne samo materijalne stvari već i onaj osjećaj da si još dijete, nestalo je u ratu.

Knjiga je pisana s porukom koja se meni sviđa, a vjerujem da će se svidjeti i drugim čitateljima moje dobi. Pisana je po nadnevcima pomoću kojih lakše pratimo događaje. Spisateljica je knjigu počela pisati u mojoj dobi, kao tinejdžerica. To me također potaknulo na čitanje jer me zanimalo kako se ona odnosila prema zbivanjima i na koji je način razmišljala o ratnoj situaciji u kojoj se iznenada našla zajedno sa svojom obitelji. U knjizi je zapisala i najmanji detalj i događaj. Čitajući je, obogaćujemo svoje znanje o Domovinskom ratu i vježbamo pamćenje važnih povijesnih činjenica.

Zaključila sam da je najveća prednost ove knjige što svaki dio donosi svoju pouku. Bila ona vezana za društvo, osjećaje, obitelj, osobna razmišljanja… Pomoću svega toga, kroz razne primjere, učimo što je život, kako se odnositi prema ljudima i događajima, što činiti, kako reagirati, a najviše od svega – ne iskazivati mržnju. Mislim da je mržnja najstrašniji osjećaj. Umjesto toga, bolje prihvatiti što jest i biti pošten nego da iskazujemo mržnju.

Patricija Fučkan, 8. n